### 14.    Beslutning om planlægning for større solcelleanlæg det åbne land  - konkrete projekter

**Åbent**

Sagsnr.: 326-2021-25999       J.nr.: 01.02.03           Dokumentnr.:
326-2021-203118

**Sagstype**

Beslutning.

**Resume og sagens baggrund**

Kommunalbestyrelsen vedtog på mødet den 16. december 2020
Kommuneplantillæg nr. 3 til Kommuneplan 2017-2028 for større solcelleanlæg i
det åbne land. I løbet af planprocessen modtog kommunen 10 konkrete ansøgninger
om etablering af større solcelleanlæg. I forbindelse med vedtagelsen af
kommuneplantillægget tilkendegav administrationen, at de indkomne ansøgninger
vil blive screenet med henblik på at udvalget prioriterer projekterne i 3.
kvartal 2021. Denne sag er en opfølgning herpå.

**Indstillinger**

Chefen for Plan, Byg og Miljø indstiller, at der igangsættes
planarbejde for ét projekt i overensstemmelse med den screening og vurdering
som administrationen har foretaget, og som fremgår af bilag 1.

**Behandling**

Teknik- og Miljøudvalget.

**Sagsfremstilling**

I forlængelse af vedtagelsen af kommuneplantillægget – der
fastlægger de overordnede retningslinjer og principper for planlægningen - er
lodsejere og projektholdere i juni 2021 blevet orienteret om den videre proces
for de konkrete ansøgninger. Samtidig fik de mulighed for evt. at supplere og
præcisere deres ansøgning, bl.a. under henvisning til retningslinjerne i
kommuneplantillægget.

Administrationen har hen over sommeren screenet og
vurdereret alle områder fra de 10 ansøgninger, med et samlet areal på omkring 1190
ha. For at kunne give en ensartet vurdering af alle projektansøgninger, har
administrationen anvendt en metodik, der afspejles i vedlagte bilag.

Bilag 1 indeholder et skema til individuel vurdering af de
enkelte projektansøgninger. Skemaet opsummerer dels relevante informationer fra
GIS-kortene, som fortæller om de visuelle og lovgivningsmæssige hensyn i
landskabet samt projektansøgningernes forhold til krav og retningslinjer i
Kommuneplantillæg 3 til Kommuneplan 2017-2028 for større solcelleanlæg i det
åbne land. Desuden er der foretaget en besigtigelse af alle de ansøgte områder,
som sammen med de tekniske rapporter og forholdet til kommuneplantillægget
danner grundlag for administrationens samlede vurdering af
projektansøgningerne. Fotoanalyse i kort og billeder fra den fysiske
besigtigelse af alle arealer kan ses i bilag 2.

Administrationen har på baggrund af materialet foretaget en
samlet vurdering i forhold til, hvordan en nærmere planlægning bør prioriteres:

·
1: Kan umiddelbart igangsættes

·
2: Kan potentielt igangsættes

·
3: Bør undersøges yderligere og arealer bør konkretiseres

·
4: Bør ikke igangsættes

Et solcelleanlæg har en estimeret omdriftsalder på mellem 30
til 50 år. Fælles for alle ansøgninger er, at de mangler en afklaring, jf.
kommuneplanens retningslinje 3.3.7, omkring nedtagning og skrotning af anlægget
efter brug. Dette skal fremgå i den nærmere planlægning.

Ifølge retningslinje 3.5.1 skal infrastrukturen til
eksisterende elnet sikres, når der etableres et solcelleanlæg. Tidshorisonten
på tilslutning til, kapacitetsudnyttelsen og aftag fra elnettet er pt. ukendt,
og der kan ifølge det statslige Energinet på landsplan forekomme lange
ventetider. Administrationen bemærker, at dette forhold bør undersøges
yderligere og suppleres ved den kommende planlægning og realisering af et hvert
givent projekt.

*Administrationen anbefaler*

På baggrund af screeningsmaterialet, jf. bilag 1, vurderer
administrationen, at projekterne på [adresse] og [adresse] på hhv.
80 ha og 64 ha umiddelbart kan igangsættes. Begge projekter ligger i et roligt
og relativt fladt terræn fordelt på ét samlet areal, hvor et kommende anlæg
ikke vil virke for dominerede i landskabet.

Administrationen anbefaler som første prioritet at
igangsætte planarbejde for projektet på [adresse], idet projektet forholder
sig godt til de rekreative og naturmæssige retningslinjer i kommuneplanen.
Administrationen anbefaler samtidig som anden prioritet at igangsætte
planarbejde for projektet på [adresse]. I forlængelse heraf foreslås, at
denne planlægning igangsættes, når første kommuneplantillæg og lokalplan sendes
i offentlig høring.

**Økonomiske konsekvenser**

Ingen.

**Bilag**

|  |  |
| --- | --- |
| Bilag 1 - Samlet vurdering af alle projektansøgninger vedr. større solcelleanlæg i det åbne land | 326-2021-241310 |
| Bilag 2 - Fotoanalyse af ansøgningsområder i kort og billeder | 326-2021-259771 |